**Հաշվետվություն**

**ՀՀ կրթության տեսչական մարմնում 2020թ. II կիսամյակում ստացված դիմում-բողոքներում բարձրացված խնդիրների ուսումնասիրության և ստուգումների արդյունքների մասին**

Ղեկավարվելով Տեսչական մարմինների մասին ՀՀ օրենքով, հիմք ընդունելով ՀՀ կրթության տեսչական մարմնի (այսուհետ՝ ԿՏՄ) աշխատանքային ծրագիրը, ի կատարումն ԿՏՄ հանրությունից ստացվող բողոքների ընդունման և հետագա ընթացք տալու մասին կարգ-ի 11-րդ և 14-րդ կետերի պահանջների, ՌԳՍՊՎԳ վարչության կողմից իրականացվել է 2020թ-ի 2-րդ կիսամյակում ստացված դիմում-բողոքներում բարձրացված հարցերի, բերված փաստարկների նկատմամբ իրականացված վերահսկողական գործառույթների արդյունքների վերլուծություն (այսուհետ՝ վերլուծություն):

Վերլուծությունն իրականացվել է համաձայն հետևյալ բնութագրիչների՝

1. քանակական պատկեր՝ ըստ ամիսների, վերահսկողության ոլորտների, սկզբնական հասցեագրման աղբյուրների.
2. քանակական պատկեր՝ ըստ ՀՀ մարզերի և Երևան քաղաքի, ուսումնական հաստատությունների, իրականացված վարչական վարույթների տևողության, դիմումատուների սեռերի.
3. իրականացված վերահսկողական գործառույթների (ստուգում կամ ուսումնասիրություն) արդյունքներ.
4. բարձրացված հարցերի բովանդակություն:

Տրվել է նաև նշված բնութագրիչների քանակական չափանիշների աճի կամ նվազման տենդենցը (համեմատական պատկեր 2019թ-ի համապատասխան և 2020թ-ի նախորդ հաշվետու ժամանակահատվածների հետ):

2020թ-ի 2-րդ կիսամյակում ԿՏՄ-ում ՀՀ ուսումնական հաստատություններից ստացվել են 19 դիմում-բողոքներ: 2019թ.-ի 2-րդ կիսամյակի համեմատությամբ՝ դիմում-բողոքների թիվը նվազել է 77%-ով (2019թ.-ի 2-րդ կիսամյակ՝ 84), իսկ նախորդ կիսամյակի համեմատությամբ (2020թ-ի առաջին կիսամյակ՝ 41) նվազել է 54%-ով:

Ըստ նույն եռամսյակների ամիսների` դիմում-բողոքները բաշխված են եղել հետևյալ կերպ.

.

 19 դիմում-բողոքներից 14-ը՝ դպրոցներից են, 2-ը` մանկապարտեզներից, 3-ը՝ միջին մասնագիտական կրթական ծրագրեր իրականացնող ուսումնական հաստատություններից:

2019թ.-ի նույն ժամանակահատվածում ԿՏՄ-ում ստացված 84 դիմում-բողոքներից 65-ը ստացվել են դպրոցներից, 9-ը` մանկապարտեզներից, 7-ը` միջին մասնագիտական և 3-ը` նախնական մասնագիտական կրթական ծրագրեր իրականացնող ուսումնական հաստատություններից:

Ինչպես նախորդ հաշվետու ժամանակահատվածում (68%) և նախորդ տարվա համապատասխան ժամանակահատվածում (77%), այս կիսամյակում ևս դիմումների գերակշռող մասը (74%) վերաբերել են դպրոցներին, ինչը պայմանավորված է նաև միջնակարգ կրթության ոլորտի շահառուների մեծ թվով:

Նշված 19 դիմում-բողոքներից 6-ը ԿՏՄ վերահասցեագրվել է ՀՀ վարչապետի աշխատակազմից, 5-ը` ՀՀ կրթության, գիտության, մշակույթի և սպորտի նախարարությունից (այսուհետ` ԿԳՄՍՆ), 2-ը ստացվել է e-request.am կայքի միջոցով և 6-ը՝ անմիջապես ԿՏՄ-ում:

 Նախորդ կիսամյակների համեմատ, այս կիսամյակում ստացված դիմում-բողոքների ընդամենը 26%-ն է ստացվել ԿԳՄՍՆ-ից: Նախորդ հաշվետու և նախորդ տարվա նույն ժամանակահատվածների համեմատությամբ՝ ԿԳՄՍՆ-ից ստացված դիմում-բողոքների թիվը նվազել է (2019թ. 2-րդ կիսամյակ՝ 62%, 2020թ. 1-ին կիսամյակ՝ 34%):

Դիմում-բողոքներն, ըստ մարզերի և Երևան քաղաքի, բաշխվել են հետևյալ կերպ.

6-դիմում-բողոք Երևան քաղաքից է,

3 դիմում-բողոք՝ ՀՀ Տավուշի մարզից,

2-ական դիմում-բողոքներ ստացվել են ՀՀ Վայոց ձորի, ՀՀ Սյունիքի և ՀՀ Արագածոտնի մարզերից,

1-ական դիմում-բողոք` ՀՀ Կոտայքի, ՀՀ Արմավիրի, ՀՀ Գեղարքունիքի և ՀՀ Շիրակի մարզերից:

 Դիմում-բողոքների տոկոսային համամասնությունն ըստ ՀՀ մարզերի և Երևան քաղաքի ունի հետևյալ տեսքը.

 Դիմում-բողոքների թիվն ըստ ՀՀ մարզերի և Երևան քաղաքի ուսումնական հաստատությունների ներկայացված են ստորև բերված աղյուսակում.

|  |  |  |
| --- | --- | --- |
| **ՀՀ մարզեր, Երևան քաղաք** | **Դիմումների ընդհանուր թիվը****(ներառյալ «Թեժ գիծը»)** | **Դիմումների թիվն ըստ****ուսումնական հաստատությունների** |
| **Երևան** |  **6** | **հ.137 մանկապարտեզ, հ. 104 հ/դ, հ. 197 հ/դ,** **Արամ Մանուկյանի անվան մարզառազմական մասնագիտացված դպրոց, Անատոլ Ֆրանսի անվան ֆրանսիական կրթահամալիր հիմնադրամ,** **ԼօԼօ» ոչ պետական նախադպրոցական ուսումնական հաստատություն** |
| **Տավուշ** |  **3** | **Դիլիջանի պետական քոլեջ (3)** |
| **Արագածոտն** | **2** | **Աշտարակի հ. 4 հ /դ, Օհանավանի մ/դ,** |
| **Սյունիք** | **2** | **Սիսիանի հ.5 հ/դ, Հալիձորի մ/դ** |
| **Վայոց ձոր** | **2** | **Եղեգնաձորի ա/դ (2)** |
| **Գեղարքունիք** | **1** | **Ծովագյուղի մ/դ** |
| **Կոտայք** | **1** | **Գետարգելի հ/դ** |
| **Արմավիր** | **1** | **Լուկաշինի մ/դ** |
| **Շիրակ** | **1** | **Գյումրու 37 ա/դ** |
| **Ընդամենը** |  **19** |  |

 2020թ. 2-րդ կիսամյակի 19 և 2019թ. նույն հաշվետու ժամանակահատվածի 84 դիմում-բողոքներն ըստ ՀՀ մարզերի և Երևան քաղաքի բաշխված են եղել հետևյալ կերպ.

 2019թ-ի 2-րդ կիսամյակում առաջին տեղում Երևանն էր, այնուհետև՝ ՀՀ Լոռու և ՀՀ Սյունիքի մարզերը:

 2020թ-ի 1-ին կիսամյակում ևս դիմում-բողոքների քանակով առաջին տեղում եղել է Երևան քաղաքը, երկրորդ տեղում` ՀՀ Տավուշի մարզը, երրորդ տեղում` ՀՀ Արմավիրի և ՀՀ Կոտայքի մարզերը:

 2020թ-ի 2-րդ կիսամյակում դիմում-բողոքների քանակով առաջին տեղում է Երևանը, երկրորդում` ՀՀ Տավուշի մարզը: Դիմում-բողոքների թվով երրորդ տեղում են ՀՀ Սյունիքի, ՀՀ Վայոց ձորի և ՀՀ Արագածոտնի մարզերը (հավասար):

 2020թ-ի 2-րդ կիսամյակում ստացված 19 դիմում-բողոքներն ըստ ուսումնական հաստատությունների լիազոր մարմնի ենթակայության բաշխված են հետևյալ կերպ.

|  |
| --- |
| **Ուսումնական հաստատությունների համամասնությունն ըստ լիազոր մարմնի ենթակայության** |
| **ԿԳՄՍՆ** | **7** | **Դիլիջանի պետական քոլեջ (3), Գյումրու 37 ա/դ, Եղեգնաձորի ա/դ (2), Արամ Մանուկյանի անվան մարզառազմական մասնագիտացված դպրոց** |
| **Երևանի քաղաքապետարան** | **3** | **հ.137 մանկապարտեզ, հ. 104 հ/դ, հ. 197 հ/դ,**  |
| **ՀՀ Արագածոտնի մարզպետարան** | **2** | **Աշտարակի հ. 4 հ /դ, Օհանավանի մ/դ,** |
| **ՀՀ Սյունիքի մարզպետարան** | **2** | **Սիսիանի հ.5 հ/դ, Հալիձորի մ/դ** |
| **ՀՀ Գեղարքունիքի մարզպետարան** | **1** | **Ծովագյուղի մ/դ** |
| **ՀՀ Կոտայքի մարզպետարան** | **1** | **Գետարգելի հ/դ** |
| **ՀՀ Արմավիրի մարզպետարան** | **1** | **Լուկաշինի մ/դ** |
| **Ոչ պետական ուսումնական հաստատություններ** | **2** | **Անատոլ Ֆրանսի անվան ֆրանսիական կրթահամալիր հիմնադրամ, ԼօԼօ» ոչ պետական նախադպրոցական ուսումնական հաստատություն** |

 Կարևոր է նշել, որ 2020թ.-ի 2-րդ կիսամյակի 19 դիմումներից 7-ը (37%) վերաբերել են ԿԳՄՍՆ ենթակայության ուսումնական հաստատություններին: Նախորդ կիսամյակում նույնպես համապատասխան ցուցանիշը կազմել է 37%` 41 դիմումներից 15-ը:

Իրականացված վարչական վարույթի միջին տևողությունը կազմել է 7 օր:

Նախորդ կիսամյակում այն կազմել էր 8 օր, իսկ 2019թ-ի 2-րդ կիսամյակում՝ 9 օր:

Նախորդ կիսամյակների համեմատությամբ այս ցուցանիշի նվազելը պայմանավորված է վարչական վարույթների քիչ քանակով, որն էլ իր հերթին պայամանավորված է եղել ՀՀ-ում սահմանված ռազմական և արտակարգ իրավական ռեժիմների պայմաններում կրթական գործընթացի կազմակերպմամբ:

2020թ-ի 2-րդ կիսամյակում 19 դիմումատուներից 13-ը կանայք են (68%)։ Այս ցուցանիշը նախորդ կիսամյակում կազմել է 76%։ 3-ական (16-ական%) դիմում-բողոքները ներկայացված են եղել տղամարդկանց և մի խումբ քաղաքացիների կողմից:

Ըստ ստացված դիմում-բողոքների` վերահսկողական գործառույթներ են իրականացվել 5 (26%) ուսումնական հաստատություններում: Դիմում-բողոքներից 2-ը (11%) վերահասցեագրվել են ԿԳՄՍՆ, 1-ը (5%)` ՀՀ Սյունիքի մարզպետարան, 4-ը (21%)` ՀՀ ոստիկանություն, 3 (16%) դիմում-բողոք կարճվել է, իսկ մնացած 4 (21%) դիմում-բողոքներում բարձրացված հարցերի ուսումնասիրությունը դուրս է եղել ԿՏՄ լիազորություններից:

Նախորդ կիսամյակում, ըստ ստացված 41 դիմում-բողոքների, վերահսկողական գործառույթներ են իրականացվել 13-ի (32%) դեպքում՝ 6 ուսումնական հաստատությունում իրականացվել է ուսումնասիրություն, 7-ում` ստուգում:

2019թ. 2-րդ եռամսյակում` ըստ ստացված 84 դիմում-բողոքների` վերահսկողական գործառույթներ իրականացվել են 42 (50%) ուսումնական հաստատություններում` 27 ուսումնական հաստատությունում իրականացվել է ուսումնասիրություն, 15-ում` ստուգում:

Ինչպես նկատում ենք՝ վերահսկողական գործընթացների անհրաժեշտություն պահանջող դիմում-բողոքների թիվը, ինչպես նաև տոկոսային թիվն ունեն նվազման դինամիկա: Սա իհարկե մասնակիորեն պայմանավորված է նաև ՀՀ-ում սահմանված ռազմական և արտակարգ իրավիճակների պայմաններում կրթական գործընթացի կազմակերպմամբ:

2020թ. 2-րդ կիսամյակում 5 ուսումնական հաստատություններում **(*ՀՀ Շիրակի մարզի Գյումրու 37 ա/դ, ՀՀ Արագածոտնի մարզի Աշտարակի Գր. Ղափանցյանի անվան հ. 4 հ/դ,******Երևանի հ. 197 հ/դ, ՀՀ Կոտայքի մարզի Գետարգելի հ/դ, ՀՀ Գեղարքունիքի մարզի Ծովագյուղի Մուրացանի անվան մ/դ)*** իրականացված ուսումնասիրությունների արդյունքում կրթության բնագավառը կարգավորող ՀՀ օրենսդրության պահանջների խախտումներ են հայտնաբերվել ***Երևանի հ. 197 հիմնական և ՀՀ Գեղարքունիքի մարզի Ծովագյուղի Մուրացանի անվան միջնակարգ դպրոցներում:***

|  |  |  |  |
| --- | --- | --- | --- |
| **N** | **Ուսումնական հաստատությունը** | **Հայտնաբերված խախտման բնույթը** | **Ձեռնարկված միջոցառումները** |
| 1. | Երևանի հ. 197 հ/դ | Ուսումնական հաստատության սովորողների փոխադրման, ավարտման և ուսումնական տարվա ընթացքում բացակայած սովորողի՝ հաջորդ դասարան կամ հանրակրթության հաջորդ աստիճան փոխադրման կարգի պահանջի խախտում: | Ուսումնասիրության արդյունքները ներկայացվել են ՀՀ վարչապետի աշխատակազմի քաղաքացիների ընդունելության և դիմումների քննարկման վարչություն, ինչպես նաև պատասխան գրություն է ուղարկվել դիմումատուին: |
| 2. | ՀՀ Գեղարքունիքի մարզի Ծովագյուղի Մուրացանի անվան մ/դ | 1.Ուսումնական հաստատության սովորողների կողմից կրթական ծրագրերի յուրացման ամփոփիչ ստուգման կամ ատեստավորման անցկացման, սովորողների փոխադրման, ավարտման և ուսումնական պարապմունքներից բացակայություն ունեցող սովորողների հետագա ուսումնառության կարգի պահանջի խախտում:2.Կանոնադրական պահանջների խախտումներ: | Ուսումնասիրության արդյունքները ներկայացվել են ՀՀ վարչապետի աշխատակազմի քաղաքացիների ընդունելության և դիմումների քննարկման վարչություն, ՀՀ Գեղարքունիքի մարզպետին, ինչպես նաև պատասխան գրություններ են ուղարկվել դպրոցի տնօրենին և դիմումատուներին։ |

 **Դիմում-բողոքներում բարձրացված հարցերի բովանդակությունն ըստ ՀՀ մարզերի և Երևան քաղաքի՝ ներկայացված են ստորև բերված աղյուսակում.**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  **Դիմումներում****բարձրացված****(նշված) հարցերը** |  **ԵՐԵՎԱՆ** |  **ԱՐԱԳԱԾՈՏՆ** |  **ԱՐՄԱՎԻՐ** |  **ԳԵՂԱՐՔՈՒՆԻՔ** |  **ԿՈՏԱՅՔ** |  **ՇԻՐԱԿ** |  **ՍՅՈՒՆԻՔ** |  **ՎԱՅՈՑ ՁՈՐ** |  **ՏԱՎՈՒՇ** |  **Ընդամենը** |
| **Գործատու–աշխատող հարաբերություններ** |  |  | **1** |  |  |  |  |  | **1** | **2** |
| **Տնօրենի կողմից թույլ տրված անօրինականություններ, վատ, անարդյունավետ աշխատանք** | **1** | **1** | **1** | **1** |  |  |  | **1** |  | **5** |
| **Աշխատանքի վերականգնվելու հարց** |  |  |  |  |  |  |  | **1** |  | **1** |
| **Աշխատանքից ազատելու հարց** |  | **2** |  |  |  |  |  |  | **2** | **4** |
| **Ուսումնական հաստատություններում կրթական գործընթացի կազմակերպում** | **3** |  |  |  |  |  |  |  |  | **3** |
| **Երեխայի դեմ հոգեբանական ճնշման գործադրում** | **1** |  |  |  |  |  |  |  |  | **1** |
| **Տնօրենի կամ հավակնորդի` օրենսդրության խախտումով հավաստագրի ստացում** |  |  |  |  |  |  |  | **1** |  | **1** |
| **Դպրոցի (քոլեջի,ուսումնարանի) կառավարման խորհրդի և անդամների գործունեություն** |  |  |  |  | **1** |  |  |  |  | **1** |
| **Սովորողների հաճախումների հաշվառում, գնահատում** | **1** |  |  |  |  | **1** |  |  |  | **2** |
| **Տեսչական ստուգումներ անցկացնելու հարց** |  |  |  |  |  |  | **1** |  |  | **1** |
| **Հաստիքների կրճատման հարց** |  |  |  |  |  |  |  |  | **1** | **1** |
| **Սոցփաթեթից օգտվող ուսուցիչների ժամաքանակի հետ կապված հարցեր** |  |  |  |  |  |  | **1** |  |  | **1** |
| **COVID-19 թեստավորում** |  |  |  |  |  |  | **1** |  |  | **1** |
| **Կարճված դիմում** | **2** |  | **1** |  |  |  |  |  |  | **3** |
| **Ընդամենը** | **8** | **3** | **3** | **1** | **1** | **1** | **3** | **3** | **4** | **27** |

 **Առավել շատ բարձրացված հարցերը վերաբերում են տնօրենի կողմից թույլ տրված վատ, անարդյունավետ աշխատանքին:**

Այս հարցին անդրադարձ է արվել դիմում-բողոքներից 5-ում(26%): Այս հարցը նախորդ կիսամյակում ևս եղել է ամենից շատ բարձրացվածը (2020թ-ի 1-ին կիսամյակ՝ դիմում-բողոքներից 13-ում (32%), 2019թ. 2-րդ կիսամյակում այդ հարցին անդրադարձել են դիմում-բողոքներից 20-ում (24%):

**Ըստ դիմումների թվի՝ երկրորդ տեղում աշխատանքից ազատվելու հարցն է:**

Այս հարցին անդրադարձ է արվել դիմում-բողոքներից 4-ում (21%): Նախորդ կիսամյակում այս հարցին անդրադարձ էր արվել դիմում-բողոքներից 6-ում (15%): Ի դեպ, 2019թ-ի 2-րդ կիսամյակում նույնպես այս հարցին անդրադարձ էր արվել 84 դիմումներից 6-ում (7%):

Նախորդ կիսամյակում, ինչպես նաև նախորդ տարվա համապատասխան ժամանակահատվածում ըստ դիմումների թվի երկրորդ տեղում եղել է ***գործատու–աշխատող հարաբերություններին*** վերաբերող հարցը. 2020թ. 1-ին կիսամյակ` 10(24%), 2019թ. 2-րդ կիսամյակ` 8(10%) դիմում-բողոք:

**Երրորդ տեղում է ուսումնական հաստատություններում կրթական գործունեության կազմակերպման հարցը:**

Այդ հարցին անդրադարձ է արվել 3 դիմում-բողոքներում՝ 16%: Նախորդ, ինչպես նաև 2019թ. 2-րդ կիսամյակներում այս հարցը երրորդ տեղում է եղել: Դրան անդրադարձ էր արվել 5-ական դիմում-բողոքներում` 12% և 6%:

**Հավաքագրված այլ տեղեկատվությունը ներկայացնում ենք ստորև բերված աղյուսակում.**

|  |  |
| --- | --- |
| **Այլ տվյալներ`**  |  |
| **Դիմողը գրավոր ձևով հրաժարվել է իր դիմումից, և դիմումին ընթացք չի տրվել** | **3** |
| **Դիմողին ուղարկվել է պատասխան գրություն** | **14** |
| **Դիմումում նշված փաստարկները մասամբ են համապատասխանում իրականությանը** | **2** |
| **Դիմումում նշված փաստարկները չեն համապատասխանում իրականությանը** | **3** |
| **Դիմումում բարձրացված հարցերը դուրս են ՀՀ ԿՏՄ լիազորությունների շրջանակներից** | **11** |
| **Դիմումում բարձրացված հարցերը մասամբ դուրս են ՀՀ ԿՏՄ լիազորությունների շրջանակներից** | **2** |
| **Դիմումի վերահասցեագրում ԿԳՄՍ նախարարություն**  | **2** |
| **Մասամբ վերահասցեագրում**  | **1** |
| **Դիմումի վերահասցեագրում ոստիկանություն** | **4** |
| **Դիմումի վերահասցեագրում մարզպետարան** | **1** |

 Այսպիսով՝

1. դիմում-բողոքների թիվը նվազել է նախորդ տարվա նույն ժամանակահատվածի համեմատությամբ 77%–ով, նախորդ կիսամյակի համեմատությամբ` 54%-ով,
2. վերահսկողության ոլորտներից խնդրահարույց է, ինչպես միշտ, միջնակարգ կրթության ոլորտը, ինչը մեր կարծիքով պայմանավորված է շահառուների մեծ թվով: Միջին մասնագիտական կրթական ծրագրեր իրականացնող ուսումնական հաստատություններից ստացված բոլոր 3 դիմում-բողոքները վերաբերել են միևնույն ուսումնական հաստատությանը` ***«Դիլիջանի պետական քոլեջ» ՊՈԱԿ****:*
3. սկզբնական հասցեագրման աղբյուրը այս կիսամյակում 32% դեպքերում ԿՏՄ-ն է (նախորդ կիսամյակում, ինչպես նաև նախորդ տարվա նույն հաշվետու ժամանակահատվածում սկզբնական հասցեագրման աղբյուրը 34% և 63% դեպքերում ԿԳՄՍՆ էր),
4. դիմում-բողոքների թվով առաջին տեղում Երևանն է,
5. վարչական վարույթների իրականացման միջին տևողությունը նվազել է 12%-ով (8 օրից դարձել է 7 օր),
6. գերակշռում են կին դիմումատուները` 68%,
7. ըստ ստացված դիմում-բողոքների՝ վերահսկողական գործառույթների թիվը նվազել է նախորդ և 2019թ-ի 2-րդ կիսամյակների համեմատ (2019թ-ի 2-րդ կիսամյակում` 84 դիմում-բողոքներից 42-ի դեպքում (50%), 2020 թ-ի. 1-ին կիսամյակում՝ 41-ից 13-ի (32%) դեպքում, 2020 թ-ի 2-րդ կիսամյակ՝ 19-ից 5-ի (26%) դեպքում),
8. տնօրենի կողմից թույլ տրված վատ, անարդյունավետ աշխատանքին և գործատու–աշխատող հարաբերություններին վերաբերող հարցերը շարունակում են մնալ դիմումներում առավել շատ բարձրացված հարցերի առաջին եռյակում,
9. ինչպես նախորդ կիսամյակներում, այս կիսամյակում ևս ուսումնական հաստատություններում կրթական գործունեության կազմակերպման հարցը ներառվել է ամենաշատ բարձրացված հարցերի առաջին եռյակում,
10. դիմում-բողոքներից 4-ում (21%) բարձրացված հարցերը դուրս են եղել ԿՏՄ լիազորությունների շրջանակից, ինչը վկայում է այն մասին, որ քաղաքացիները ծանոթ չեն ԿՏՄ լիազորությունների շրջանակին:

Ելնելով վերլուծության արդյունքներից առաջարկում ենք՝

1. առաջարկել ուսումնական հաստատությունների լիազոր մարմիններին՝ հանձնարարել իրենց ենթակայության ուսումնական հաստատություններին՝ բացառել կրթության բնագավառը կարգավորող ՀՀ օրենսդրության պահանջների խախտումները՝ ապահովելով կրթական գործընթացի բնականոն կազմակերպում և առողջ բարոյահոգեբանական մթնոլորտ,
2. 2021թ-ին ԿՏՄ-ի կողմից իրականացվելիք կանխարգելիչ միջոցառումների ընթացքում անդրադառնալ նաև ԿՏՄ լիազորությունների մասին հանրությանը տեղեկացնելու գործառույթին:

 **ՌԳՍՊՎԳ վարչություն**